
Игілікті қадам

Мемлекет басшысы Нұрсұлтан Назарбаевтың "Болашаққа бағдар: «Рухани жаңғыру» атты бағдарламалық мақаласында көтерілген казақ әліпбиін кириллицадан латын қарпіне көшіру мәселесі - бүгінгі күнде қоғамда талқыланып жатқан негізгі тақырыптардың бірі. Осыған байланысты "Білім-инновация" лицей-интернатында М. Қозыбаев атындағы Солтүстік Қазақстан мемлекеттік университетінен арнайы қонақтар шақырылып, "Латын әліпбиінг көшу - заман талабы" атты "дөңгелек үстел" өтті.
Шараны ұйымдастырудағы мақсатымыз латын қарпіне көшудің маңыздылығы туралы кеңінен ақпарат таратып, қоғамдық пікір қалыптастыру болды.
Президентіміз латын әліпбиіне көшудің нақты жолдары зиялы қауым арасында кеңінен талқылануы қажет екенін алға тартты. Күн тақырыбында өткір тұрған, бүгінде қоғамда қызу талқыланып жатқан латын әліпбиіне көшу мәселесіне байланысты М.Қозыбаев атындағы СҚМУ-дің профессоры, филология ғылымдарының кандидаты Жанар Талас-паева мен осы оқу орнының доценті, тарих ғылымдарының кандидаты Зәуре Қартова өз ойларын ортаға салды.
2025 жылдан бастап латын әліпбиіне көшуге кірісеміз және болашақта барлық саладағы ісқағаздар мен  оқулықтар осы қаріппен жазылуы тиіс. Сондай-ақ, қазақ тілін латын әліпбиіне  көшірудің нақты кестесін  жасау тапсырылды, уақыт ұттырмай бұл жұмысты қазірден қолға алу қажет. Латын әліпбиіне бізден бұрын өтіп, қазір оны қолданып жүрген түркітілдес елдердің тәжірибесін зерттеген дұрыс екендігі айтылды.
Оқушыларымыз Камила Досанова, Алуа Имантай түркі халықтарының латын алфавитіне көшу ерекшеліктерімен таныстырды. Ал 11-сынып оқушысы Ризабек Қамбар халыққа ұсынылған латын әліпбиінің  нұсқалары туралы зерттеу жасап, оң, теріс тұстарына тоқталды. "Дөңгелек үстелге" қатысқан лицей мұғалімдері Қалихан Ескендір, Жадыра Жұмағалиева, Айнагүл Рамазанова қазақ тілін латын әліпбиіне көшірудің келешегі қан-дай болатындығы, тарихи-рухани қажеттілігі туралы өз пікірлерін білдірді.
"Дөңгелек үстелге" қатысушылар латын әліпбиіне көшу тіліміз үшін жасалған игі қадам деген тұжырымға келді.

